Author: Podhorský, Viliam
Last saved by: Smitka, Anton

Predkladacia správa

Návrh zákona sa predkladá s cieľom dosiahnuť:
1.	úplnú transpozíciu smernice Európskeho parlamentu a Rady (EÚ) 2014/61/EÚ o opatreniach na zníženie nákladov na zavedenie vysokorýchlostných elektronických komunikačných služieb (ďalej len „smernica o opatreniach na zníženie nákladov“) zapracovaním do zákona č. 351/2011 Z. z. o elektronických komunikáciách v znení neskorších predpisov (ďalej len „zákon č.351/2011 Z. z.“) chýbajúcich ustanovení upravujúcich zriadenie a prevádzkovanie jednotného informačného miesta. Smernica o opatreniach na zníženie nákladov, ktorá je už do veľkej miery transponovaná do zákona č. 351/2011 Z. z. (novelou zákona č. 247/2015 Z. z.), má za cieľ uľahčiť budovanie vysokorýchlostných elektronických komunikačných sietí tým, že sa umožní efektívnejšie využitie existujúcej fyzickej infraštruktúry. S cieľom efektívne plánovať budovanie sietí a zabezpečiť čo najúčinnejšie využívanie existujúcej infraštruktúry, by mali mať podniky možnosť prístupu k minimálnym informáciám týkajúcim sa fyzickej infraštruktúry, ktoré sú už k dispozícii v elektronickej podobe, a to prostredníctvom jednotného informačného miesta. 
2.	odstránenie problémov vyplývajúcich z aplikačnej praxe v súvislosti s Nariadením Európskeho parlamentu a Rady (EÚ) 2015/2120, ktorým sa ustanovujú opatrenia týkajúce sa prístupu k otvorenému internetu a ktorým sa mení smernica 2002/22/ES o univerzálnej službe a právach užívateľov týkajúcich sa elektronických komunikačných sietí a služieb a nariadenie (EÚ) č. 531/2012 o roamingu vo verejných mobilných komunikačných sieťach v rámci Únie (ďalej len „Nariadenie EÚ o prístupe k otvorenému internetu“). V zákone č. 351/2011 Z. z. sa zavádza oprávnenie Úradu pre reguláciu elektronických komunikácií a poštových služieb na vydávanie rozhodnutí podľa článku 5 ods. 1 Nariadenia EÚ o prístupe k otvorenému internetu, pričom úrad bude pri ich vydávaní postupovať podľa správneho poriadku. 
3.	transpozíciu Rozhodnutia Európskeho parlamentu a Rady č. 585/2014/EÚ z 15. mája 2014 o zavedení interoperabilnej služby eCall v celej EÚ, ktorou sa rozšíria služby poskytované občanom na čísle tiesňového volania 112 o volanie eCall. Navrhované ustanovenia sú v súlade s Koncepciou organizácie, fungovania a rozvoja integrovaného záchranného systému na roky 2011 až 2015 (uznesenie vlády č. 33/2011 z 19. januára 2011). 
4.	rovnaký prístup k tiesňovým službám poskytovaných občanom na čísle tiesňového volania 112 aj pre osoby so zdravotným postihnutím prostredníctvom krátkych textových správ (SMS). Navrhovanými ustanoveniami sa rozšíria služby poskytované občanom na čísle tiesňového volania 112 aj pre osoby so zdravotným postihnutím v súlade so smernicou Európskeho parlamentu a Rady č. 2009/136/ES z 25. novembra 2009, ktorou sa mení a dopĺňa smernica 2002/22/ES o univerzálnej službe a právach užívateľov týkajúcich sa elektronických komunikačných sietí a služieb, smernica 2002/58/ES týkajúca sa spracovávania osobných údajov a ochrany súkromia v sektore elektronických komunikácií a nariadenie (ES) č. 2006/2004. Tieto navrhované úpravy sú v súlade Národným programom rozvoja životných podmienok osôb so zdravotným postihnutím na roky 2014 – 2020 (uznesenie vlády č. 25/2014 z 15. januára 2014).
Návrh zákona sa predkladá mimo plánu legislatívnych úloh vlády. Dňa 29. septembra 2016 bolo Slovenskej republike doručené odôvodnené stanovisko – porušenie č. 2016/0241, v ktorom Európska komisia upozorňuje, že Slovenská republika neprijala všetky potrebné ustanovenia na dosiahnutie úplného súladu so  smernicou o opatreniach na zníženie nákladov (chýbajúce ustanovenia upravujúce zriadenie a prevádzkovanie jednotného informačného miesta). Z dôvodu naliehavosti a hrozby nesplnenia záväzkov vyplývajúcich zo Zmluvy o pristúpení Slovenskej republiky do Európskej únie nedodržaním lehoty určenej na prebratie smernice o opatreniach na zníženie nákladov sa návrh zákona predkladá na skrátené medzirezortné pripomienkové konanie. 
Návrh zákona nie je predmetom vnútrokomunitárneho pripomienkového konania.
Predložený návrh zákona predpokladá negatívny vplyv na rozpočet verejnej správy, pozitívne sociálne vplyvy a pozitívne vplyvy služieb verejnej správy na občana. V oblasti vplyvov na podnikateľské prostredie, vrátane vplyvov na malé a stredné podniky, sa predpokladajú súčasne pozitívne a negatívne vplyvy. Nepredpokladajú sa žiadne vplyvy na životné prostredie a informatizáciu verejnej správy.
Návrh zákona bol predmetom medzirezortného pripomienkového konania od 17. do 25. júla 2017. 

Návrh zákona je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi Slovenskej republiky, s nálezmi Ústavného súdu Slovenskej republiky, s právom Európskej únie a s medzinárodnými zmluvami, ktorými je Slovenská republika viazaná.